આવો અકસ્માત થાય એટલે રાબેતા મુજબ તંત્ર દોડતું થઈ જાય, તપાસનું નાટક ચાલે અને કોઈકને દોષી ઠેરવી દેવામાં આવે એટલે વાત પૂરી. આવા અકસ્માતનું પુનરાવર્તન ન થાય ત્યાં સુધી બધું એમનું એમ ચાલતું થઈ જાય. આ કાર્યપ્રણાલિ કેવળ ઊત્તર પ્રદેશમાં જ છે એવું કેમ કહેવાય! આપણા દેશની આ તાસીર છે. આ કિસ્સામાં પણ એમ ન થાય તો જ નવાઈ! મુખ્યમંત્રી યોગીએ કહી દીધું કે પ્રાથમિક ધોરણે આમાં ડ્રાઈવર દોષિત છે. તેણે કાને ઈયરફોન લગાડેલા હતા. તેની ઉંમર બાબતે પણ કેટલીક શંકા છે. દુર્ઘટના સ્થળે પાટા પર બેસી ગયેલા સ્થાનિક રહીશોએ મુખ્યમંત્રીને જોઈને સૂત્રોચ્ચાર કર્યા ત્યારે યોગીજીએ કહ્યું, ‘ યે નારેબાજી બંદ કરો. યે નૌટંકી બંદ કરો.’